*****

ΚΑΝΟΝΙΣΜΟΣ (ΕΟΚ) αριθ. 2646/82 ΤΟΥ ΣΥΜΒΟΥΛΙΟΥ

της 30ής Σεπτεμβρίου 1982

περί του καθεστώτος εισαγωγών που εφαρμόζεται κατά το 1982 στα προϊόντα της διακρίσεως 07.06 Α του Κοινού Δασμολογίου

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 43 και 113,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

ότι, με την απόφασή του 82/495/ΕΟΚ (3), το Συμβούλιο ενέκρινε συμφωνία συνεργασίας μεταξύ της Ευρωπαϊκής Οικονομικής Κοινότητος και του Βασιλείου της Ταϋλάνδης για την παραγωγή, την εμπορία και τις συναλλαγές μανιόκας· ότι η συμφωνία επιβάλλει στην Ταϋλάνδη να περιορίσει τις εξαγωγές της μανιόκας προς την Κοινότητα·

ότι το Συμβούλιο εξέδωσε την απόφαση 82/496/ΕΟΚ (4) περί συνάψεως συμφωνίας υπό μορφή ανταλλαγής επιστολών μεταξύ της Ευρωπαϊκής Οικονομικής Κοινότητος και της Δημοκρατίας της Ινδονησίας υπό την ιδιότητά της ως βασικού προμηθευτή κατά την έννοια της ΓΣΔΕ·

ότι το Συμβούλιο εξέδωσε την απόφαση 82/497/ΕΟΚ (5) περί συνάψεως συμφωνίας υπό μορφή ανταλλαγής επιστολών μεταξύ της Ευρωπαϊκής Οικονομικής Κοινότητος και της Ομοσπονδιακής Δημοκρατίας της Βραζιλίας υπό την ιδιότητά της ως αρχικού διαπραγματευτή κατά την έννοια της ΓΣΔΕ·

ότι οι συμφωνίες με την Ινδονησία και τη Βραζιλία συνιστούν το αποτέλεσμα διαπραγματεύσεων που άρχισαν, δυνάμει του άρθρου XXVIII της ΓΣΔΕ, για την προσωρινή αναστολή της δασμολογικής παραχωρήσεως που έγινε από την Κοινότητα κατά την εισαγωγή των προϊόντων που υπάγονται στη διάκριση 07.06 Α του Κοινού Δασμολογίου·

ότι οι συμφωνίες αυτές επιτρέπουν στην Κοινότητα να αναστείλει την εν λόγω παραχώρηση·

ότι η Κοινότητα ανέλαβε την υποχρέωση να δεχθεί ορισμένες ποσότητες των εν λόγω προϊόντων με εισφορά κατά την εισαγωγή που περιορίζεται μέχρι 6 % κατ' αξία, έναντι των συμβαλλομένων μερών της ΓΣΔΕ, και ότι, βάσει της ρήτρας του μάλλον ευνοουμένου κράτους, η Κοινότητα οφείλει να μεταχειρίζεται κατ' ανάλογο τρόπο τις τρίτες χώρες μη μέλη της ΓΣΔΕ που απολαύουν της ρήτρας αυτής,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για τα προϊόντα που υπάγονται στη διάκριση 07.06 Α του Κοινού Δασμολογίου - ρίζαι μανιόκας, αρραρούτης και σαλεπίου και έτεραι παρόμοιαι ρίζαι και κόνδυλοι υψηλής περιεκτικότητος εις άμυλον, εξαιρέσει των γλυκοπατατών - η είσπραξη της εισφοράς κατά την εισαγωγή, ανώτατου ορίου 6 % κατ' αξία, περιορίζεται στις ποσότητες που καθορίζονται ανά τρίτη χώρα καταγωγής ως ακολούθως:

1.2 // // (σε τόνους) // α) - Ινδονησία // 500 000 // - αλλες χώρες, μέλη της ΓΣΔΕ // 90 000 // - αλλες τρίτες χώρες, εκτός της Ταϋλάνδης και των ανωτέρω αναφερομένων // 370 000

// Σύνολο

// 960 000

β) Ταϋλάνδη: οι ποσότητες που προκύπτουν από τη συμφωνία συνεργασίας μεταξύ της Ευρωπαϊκής Οικονομικής Κοινότητος και του Βασιλείου της Ταϋλάνδης.

Άρθρο 2

Οι λεπτομέρειες εφαρμογής του παρόντος κανονισμού καθορίζονται σύμφωνα με τη διαδικασία που προβλέπεται στο άρθρο 26 του κανονισμού (ΕΟΚ) αριθ. 2727/75 (6).

Άρθρο 3

1. Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου έως τις 31 Δεκεμβρίου 1982.

2. Οι ποσότητες που εισάγονται μεταξύ 1ης Ιανουαρίου 1982 και της ημερομηνίας ενάρξεως της ισχύος του παρόντος κανονισμού καταλογίζονται στις ποσότητες που αναφέρονται στο άρθρο 1.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 30 Σεπτεμβρίου 1982.

Για το Συμβούλιο

Ο Πρόεδρος

N. A. KOFOED

(1) ΕΕ αριθ. C 130 της 20. 5. 1982, σ. 6.

(2) Γνώμη που διατυπώθηκε στις 17 Σεπτεμβρίου 1982 (δεν έχει δημοσιευθεί ακόμη στην Επίσημη Εφημερίδα).

(3) ΕΕ αριθ. L 219 της 28. 7. 1982, σ. 52.

(4) ΕΕ αριθ. L 219 της 28. 7. 1982, σ. 56.

(5) ΕΕ αριθ. L 219 της 28. 7. 1982, σ. 58.

(6) ΕΕ αριθ. L 281 της 1. 11. 1975, σ. 1.